Sewe SA'ners uit Chinese tronke vrygelaat | Maroela Media
Tristan Lee Niemand. Foto: Facebook
Sewe Suid-Afrikaners wat in tronke in die Jiangsu-provinsie in China aangehou is in verband met visumoortredings, is vrygelaat en sal binnekort na Suid-Afrika gedeporteer word.
Stacey-Lee Niemand, Tristan-Lee se ma, het vroeër aan EWN gesê haar dogter is met 'n kortverblyfvisum na China nadat sy deur 'n agentskap gewerk het om daar te gaan skoolgee. Dit is glo aan haar belowe dat sy haar werksvisum sou kry wanneer sy daar aangeland en die opleiding voltooi het, maar dit het nie gebeur nie.
Tristan-Lee het volgens haar ma net 11 dae gewerk voordat sy op 16 November in hegtenis geneem is op aanklag dat sy onwettig in die land werk.
Ndivhuwo Mabaya, woordvoerder van die departement van internasionale betrekkinge en samewerking (Dirco), sê die sewe Suid-Afrikaners is gedeporteer as deel van China se vervolgingsprosesse en nie as gevolg van onderhandelinge met die Suid-Afrikaanse owerhede nie.
"Daar was geen onderhandelinge nie. Ons respekteer China se hofprosesse. Natuurlik het ons druk geplaas om die proses te bespoedig," sê hy.
Hy sê die sewe Suid-Afrikaners is almal deur skole in China in diens geneem om as Engelsonderwysers daar te werk. Hulle behoort almal teen Vrydag terug in die land te wees. "Ons wag net vir die skole wat hulle vliegkaartjies moet betaal om dit te doen en dan sal hulle op pad terug wees." Volgens hom sal al sewe Suid-Afrikaners nooit weer toegelaat word om China binne te gaan nie.
"Suid-Afrikaanse diplomate in China sal voortgaan om met die betrokke skole en die plaaslike owerhede te skakel om seker te maak dat die reëlings vir hul terugkeer gefinaliseer word en dat hulle so gou as moontlik op pad huis toe is."
'n Familielid van Tristan-Lee het ook die nuus op Facebook bevestig. "Dit is bevestig dat Tris [sic] vrygelaat sal word, hopelik teen Vrydag. Die familie wil julle almal bedank vir jul ondersteuning aangesien dit nie sonder julle moontlik sou wees nie," lui die boodskap.
Dirco het verlede week bekendgemaak dat sowat 800 Suid-Afrikaners in buitelandse tronke aangehou word. Meer as 200 hiervan is in Suid-Amerika op dwelmverwante aanklagte skuldig bevind. Altesaam 98 Suid-Afrikaners is die afgelope ses maande in China aangehou vir visumoortredings.
Stacey-Lee kon nie vir kommentaar bereik word nie.
Ek het voorheen in Jiangsu provinsie gewoon en woon nou in Zhejiang, die twee provinsies wat in die artikel genoem word. Die immigrasie owerhede is baie paraat en hulle GAAN jou kom opsoek. As jy op die verkeerde visa werk, is moeilikheid gewaarborg. Moenie dit doen nie, dis nie die moeite werd nie. Nietemin bly almal is veilig.
Voordat jy waai Kraai en Meraai …
Vergewis jouself van visumvereistes voordat jy na 'n ander land reis. Veral as jy van plan is om daar te gaan werk. Jy kan in die tronk beland of teregestel word en net jou oorblywende as sal in 'n boksie teruggestuur word. Daar is ook geen waarborg vir jou geliefdes dat dit wel jou bietjie as sal wees nie. In sommige lande kan die Suid-Afrikaanse ambassade weinig doen om jou te help aangesien SA burgers ander lande se wette en vereistes moet gehoorsaam. Vergewis jouself ook van die kulturele en ander gebruike, wette, menseregte en reëls. Sommige lande verskil drasties… Lees meer »
Moenie China toe gaan nie. Leer asseblief uit die mense se ondervindings.
Behou jou kop jou lyf
Moet ook nie dink jy kan na 'n fundamentalistiese Islamitiese land reis en probeer om lemoene wat vol Jenewer of Wodka gespuit is insmokkel nie. Jy mag dalk net jou kop verloor.
"…sal al sewe Suid Afrikanes nooit weer toegelaat word om China binne te gaan nie." – ek glo nie ek sal OOIT weer my voete daar WIL sit as ek een van die 7 was nie!